## Innovació convoca ajudes per a celebrar esdeveniments que contribuïsquen a la transformació digital de la Comunitat Valenciana

*** Es dirigixen a entitats, corporacions, associacions professionals i empresarials, així com al sector públic instrumental de la Generalitat
* El termini per a presentar sol·licituds finalitza el pròxim 10 de juny**

La Conselleria d’Innovació, Indústria, Comerç i Turisme, que dirigix Marián Cano, ha publicat una nova convocatòria d’ajudes dirigides a entitats, corporacions, associacions professionals i empresarials, així com al sector públic instrumental de la Generalitat, amb la finalitat de donar suport a la celebració d’esdeveniments de transformació digital.

Les organitzacions interessades disposen fins al pròxim 10 de juny per a presentar el seu projecte, bé en solitari o bé juntament amb altres potencials beneficiàries, a través de la [pàgina web de la Conselleria](https://cindi.gva.es/va/). D’acord amb la resolució d’esta convocatòria, que ha publicat el [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/15083), únicament s’admetrà una sol·licitud per entitat o agrupació.

A través d’esta crida pública, dotada amb un pressupost global màxim de 100.000 euros, es pretén donar suport a l’organització d’esdeveniments que contribuïsquen a la difusió i l’impuls de la societat digital, sempre que s’executen i abonen abans del 14 de novembre de 2025.

Estes ajudes poden arribar a cobrir fins al 90 % del cost de cada projecte, amb un límit de 10.000 euros per iniciativa, per a ampliar així el nombre total de beneficiaris.

De l’objecte d’esta convocatòria s’exclouen expressament les activitats formatives en matèria d’innovació disruptiva i intel·ligència artificial (IA), que compten amb la seua pròpia línia d’ajudes en concurrència competitiva.

Per a avaluar els diferents projectes en el marc d’esta convocatòria, es tindrà en compte que s’hagen celebrat edicions prèvies, el seu impacte en nombre d’assistents i repercussió en mitjans i difusió, així com la participació d’altres agents del sector a través dels programes de patrocinadors i col·laboradors.

Així mateix, es valorarà que els esdeveniments responguen a una o diverses temàtiques d’intel·ligència artificial, ciberseguretat, ciència de dades i *data center*, *blockchain*, *fintech*, negocis digitals i metavers; i que els seus programes desenrotllen continguts dirigits a la promoció del talent juvenil, la mamprenedoria de la dona, la transició ecològica i/o la lluita contra la bretxa digital.

Fecha: 13/05/2025